กรมส่งเสริมวัฒนธรรม เปิดช่องทางออนไลน์ช่วยศิลปิน มีพื้นที่จัดแสดงผลงานสร้างรายได้
นายชาย นครชัย อธิบดีกรมส่งเสริมวัฒนธรรม เปิดเผยว่า ตามที่กรมส่งเสริมวัฒนธรรมได้เปิดช่องทางออนไลน์ทางยูทูปและเพจเฟซบุ๊ก ชื่อสถานีวัฒนธรรม เพื่อช่วยเหลือศิลปินพื้นบ้านให้มีรายได้จากสถานการณ์การแพร่ระบาดของโรคโควิด-19 เปิดพื้นที่ให้ศิลปินแขนงต่างๆ ได้มีกิจกรรมทางวัฒนธรรมต่างๆ อาทิ ศิลปะการแสดงพื้นบ้าน การเสวนาองค์ความรู้กับศิลปินแห่งชาติ การสาธิตมรดกภูมิปัญญาทางวัฒนธรรมและการสาธิตวัฒนธรรมสร้างสรรค์อาชีพในรูปแบบออนไลน์ผ่านทางช่องยูทูปและเพจเฟซบุ๊ก ดังกล่าว โดยกรมส่งเสริมวัฒนธรรม เป็นผู้ดูแลค่าใช้จ่ายการเดินทางสำหรับศิลปินที่ต้องเดินทางมาถ่ายทำการแสดง แต่เนื่องจากการระบาดของโรคโควิด-19 ยังคงรุนแรงอย่างต่อเนื่อง จึงเตรียมเพิ่มรอบการแสดงให้กับศิลปินพื้นบ้านจากเดิมที่จะมีการแสดง 2 ครั้งต่อเดือน เพิ่มเป็น 4 ครั้งต่อเดือน เพื่อเพิ่มช่องทางในการสร้างรายได้ให้กับศิลปินพื้นบ้าน โดยเชิญศิลปินมาบันทึกเทปสร้างสรรค์ผลงานดำเนินการตามมาตรการป้องกันโรคโควิด-19 อย่างเคร่งครัด นอกจากนี้ทางเพจเฟซบุ๊ก สถานีวัฒนธรรม ยังเปิดเป็นพื้นที่เผยแพร่องค์ความรู้ทางศิลปวัฒนธรรม จำหน่ายสินค้างทางวัฒนธรรมและให้ศิลปินได้นำเสนอผลงานของตัวเองอีกด้วย